Ir-Regolament (KE) Nru 1882/2003 tal-Parlament Ewropew u tal-Kunsill
tad-29 ta' Settembru 2003
li jadatta għad-Deċiżjoni tal-Kunsill 1999/468/KE id-dispożizzjonijiet dwar kumitati li jassistu lill-Kummissjoni fl-eżerċizzju tas-setgħat ta' implimentazzjoni tagħha stabbiliti fi strumenti suġġetti għall-proċedura msemmija fl-Artikolu 251 tat-Trattat tal-KE
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikoli 40, 47, 55, 71, 80, 95, 137, 150, 152, 153, 155, 156, 175(1), 179, 285 u 300(3) tiegħu,
Wara li kkunsidraw l-proposta mill-Kummissjoni [1],
Wara li kkunsidraw l-opinjoni tal-Kumitat Ewropew Ekonomiku u Soċjali [2],
Wara li kkonsultaw mal-Kumitat tar-Reġjuni,
Waqt li jaġixxu skond il-proċedura stabbilita fl-Artikolu 251 tat-Trattat [3],
Billi:
(1) Id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni [4] ssostitwiet id-Deċiżjoni 87/373/KEE [5].
(2) Konformement mad-dikjarazzjoni tal-Kunsill u tal-Kummissjoni [6] fuq id-Deċiżjoni 1999/468/KE, id-dispożizzjonijiet dwar kumitati li jassistu lilll-Kummissjoni fl-eżerċizzju tas-setgħat ta' implimentazzjoni tagħha, previsti fl-applikazzjoni tad-Deċiżjoni 87/373/KEE, għandhom jiġu adattati sabiex jinġiebu konformi mad-dispożizzjonijiet ta' l-Artikoli 3, 4 u 5 tad-Deċiżjoni 1999/468/KE.
(3) Id-dikjarazzjoni fuq imsemmija tindika l-metodi biex jiġu adattati l-proċeduri ta' kumitat, proċess li hu awtomatiku sakemm dan ma jaffettwax in-natura tal-kumitat previst fl-att bażiku.
(4) Il-limiti ta' żmien stabbiliti fid-dispożizzjonijiet li għandhom jiġu adattati għandhom jibqgħu fis-seħħ. Kull fejn ma jkunx hemm limitu ta' żmien speċifiku għall-adozzjoni ta' miżuri ta' implimentazzjoni, l-limitu ta' żmien għandu jiġi ffissat għal tliet xhur.
(5) Id-dispożizzjonijiet ta' l-istrumenti li jipprovdu għar-rikors għall-proċedura ta' kumitat tat-tip I stabbilita bid-Deċiżjoni 87/373/KEE għandhom għalhekk jiġu sostitwiti b'dispożizzjonijiet li jirreferu għall-proċedura konsultattiva stabbilita fl-Artikolu 3 tad-Deċiżjoni 1999/468/KE.
(6) Id-dispożizzjonijiet ta' l-istrumenti li jipprovdu għar-rikors għall-proċeduri ta' kumitat tat-tip IIa u IIb stabbiliti bid-Deċiżjoni 87/373/KEE għandhom jiġu sostitwiti bid-dispożizzjonijiet li jirreferu għall-proċedura ta' amministrazzjoni prevista fl-Artikolu 4 tad-Deċiżjioni 1999/468/KE.
(7) Id-dispożizzjonijiet ta' l-istrumenti li jipprovdu għar-rikors għall-proċeduri ta' kumitat tat-tip IIIa u IIIb stabbiliti bid-Deċiżjoni 87/373/KEE għandhom jiġu sostitwiti bid-dispożizzjonijiet li jirreferu għall-proċedura regolatorja prevista fl-Artikolu 5 tad-Deċiżjoni 1999/468/KE.
(8) Dan ir-Regolament jirrigwarda biss l-allinjament ta' proċeduri ta' kumitat. L-ismijiet tal-kumitati li għandhom x'jaqsmu ma' dawn il-proċeduri ġew, fejn xieraq, emendati,
ADOTTAW DAN IR-REGOLAMENT:
Artikolu 1
L-istrumenti elenkati fl-Anness I u li huma suġġetti għall-proċedura ta' konsultazzjoni għandhom jiġu adattati, skond dak l-Anness, għad-dispożizzjonijiet korrispondenti tad-Deċiżjoni 1999/468/KE.
Artikolu 2
L-istrumenti elenkati fl-Anness II u li huma suġġetti għall-proċedura ta' amministrazzjoni għandhom jiġu adattati, skond dak l-Anness, għad-dispożizzjonijiet korrispondenti tad-Deċiżjoni 1999/468/KE.
Artikolu 3
L-istrumenti elenkati fl-Anness III u li huma suġġetti għall-proċedura regolatorja għandhom jiġu adattati, skond dak l-Anness, għad-dispożizzjonijiet korrispondenti tad-Deċiżjoni 1999/468/KE.
Artikolu 4
Referenzi għal dispożizzjonijiet ta' l-istrumenti fl-Annessi I, II u III jinftiehmu li huma referenzi għal dawk id-dispożizzjonijiet adattati b'dan ir-Regolament.
Referenzi f'dan ir-Regolament għall-ismijiet ta' qabel ta' kumitati jinftiehmu li huma referenzi għall-ismijiet ġodda.
Artikolu 5
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Settembru 2003.